गवाह नहीं पहुंचे, सुनवाई अब 5 मई को होगी
सुकमा जिले के ताड़मेटला इलाके के तीन गांवाें में 6 साल पहले हुई आगजनी की जांच कर रहे एक सदस्यीय न्यायिक जांच आयोग के अध्यक्ष जस्टिस टीपी शर्मा ने शनिवार को एक बार फिर सुनवाई शुरु की लेकिन गवाहों के न आने से यह कार्रवाई दो महीने के लिए टाल दी गई है।
अब आयोग इसकी सुनवाई 5 मई को करेगा। आयोग ने फिर से ताड़मेटला के 20 गवाहों को नोटिस जारी कर उक्त तारीख पर उपस्थित होने को कहा है।
इसके लिए सुकमा जिले के कलेक्टर और एसपी को भी पत्र लिखा जा रहा है जिसमें अगली तारीख पर सभी गवाहों को उपस्थित कराने की जवाबदारी दी गई है। आयोग के अध्यक्ष जस्टिस टीपी शर्मा और सचिव अशोक कुमार पंडा विशेष विमान से जगदलपुर पहुंचे थे। कार्रवाई शुरु हुई तो पता लगा कि गवाह ही नहीं पहुंचे हैं।
14 गवाह आना ही नहीं चाहते : आयोग ने 3 फरवरी को दो आत्मसमर्पित नक्सलियों समेत 13 ग्रामीणों की गवाही के बाद ताड़मेटला के 20 ग्रामीणों को सुनवाई के लिए नोटिस दिया था। आयोग के सचिव के मुताबिक इनमें से 5 ग्रामीण गांव से बाहर गए हुए हैं, जबकि 15 ग्रामीण गवाही देने को तैयार नहीं हैं। इनके नोटिस बिना तामिल हुए वापस आ गए हैं। इस बार भी 20 ग्रामीणों को फिर से नोटिस भेजा गया है। सरकारी वकील दिनेश पानीग्राही ने निष्पक्ष जांच पूरी करने के लिए इन पीड़ितों का बयान दर्ज किया जाना आवश्यक बताया है जिसके बाद आयोग ने उनसे भी गवाहों को उपस्थित करवाने आवश्यक सहयोग करने को कहा।
यह था कारण जांच शुरू करने का
सुकमा जिले के ताड़मेटला, माेरपल्ली, तिम्मापुरम में 11 से 16 मार्च 2011 के दौरान पुलिस और नक्सलियों के बीच मुठभेड़ के बाद करीब 300 घरों को आग के हवाले कर दिया गया था। भूखमरी से जूझ रहे ग्रामीणों की खबर बाहर आने के बाद सामाजिक कार्यकर्ता स्वामी अग्निवेश राहत सामग्री लेकर ताड़मेटला की ओर जा रहे थे, जिन्हें दोरनापाल में ही रोक लिया गया था, उनसे मारपीट भी की गई थी। सरकार की किरकिरी के बाद इसकी जांच के लिए जुलाई 2011 में ही एक सदस्यीय आयोग का गठन कर दिया था। आयोग अब तक करीब 214 गवाहों के बयान दर्ज कर चुका है। इसमें पीड़ित ग्रामीण से लेकर पुलिस अफसर, डॉक्टर और पूर्व नक्सली भी शामिल हैं। अभी 173 लोगों का बयान लेना शेष है।
कक्ष से बाहर आते आयोग के अध्यक्ष जस्टिस टीपी शर्मा, सचिव अशोक पंडा।
ताड़मेटला कांड
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva